Приставтар, тигәндән, ана шундай шылғайҙарҙы контролдә тотоу, балаһын яңғыҙ ҡарарға мәжбүр әсәләрҙән килгән ғариза-ялыуҙарҙы системалы хәл итә барыуҙа күп нәмә уларға бәйле. Үкенескә, был ведомство хеҙмәткәрҙәре эшенә балаларын яңғыҙ ҡараусы әсәләрҙән дәғүәләр бик күп, айырыуса үҙәктән алыҫ төбәктәрҙә. Уларға ҡабул итеү көнөнә эләгеп тә, яҙылып та булмай, телефондары яуап бирмәй, сөнки сайттарҙа хәҙер күпселек иҫкергән йә ялған номерҙар бирелә. Һеҙҙең шылтыратыуға беҙ бик шатбыҙ, ҡыҙғанысҡа, операторҙар бушамайтип яуап биреүгә көйләнгән битараф автомат бәйләнеше линияһына ла эләгеп булмай һәм, ғөмүмән, телефон аша ғына бындай мәсьәләләрҙе хәл итеү мөмкин дә түгел. Һөҙөмтәлә ҡатындар алимент юллап, пристав хеҙмәте менән урындағы прокуратура һәм суд араһында кәлеп һалырға мәжбүр. Ғаризалар ҡаралмайынса оҙаҡ ята, тип зарлана әсәләр. Шуғалыр ҙа, интернет порталдарҙа бындай әсәләргә Суд приставтарының ғәмһеҙлегенә ялыу яҙыу өлгөһө йә булмаһа, Нисек итеп приставтарҙы алимент юллауға мәжбүр итергә тигән кәңәш-инструкциялар бирелә. Дөрөҫ, приставтарҙы ғәйепләргә мөмкин, әлбиттә, ләкин юғарылағы астрономик һандарҙан сығып фекер йөрөткәндә, уларҙың иңенә асылда көс еткеһеҙ бурыс йөкмәтелгән. Дәүләт структураһына был хеҙмәттең эшен йәнләндереү һәм көсәйтеү юлын ҡарарға кәрәктер, бәлки? Тураһын ғына әйткәндә, уларҙың кәнсәләре алимент ғаризалары, юллауҙары, ялыуҙарынан тонсоғор хәлдә бит! Шуға ла эштәренең һөҙөмтәһе лә ҡәнәғәтләндермәй юллаусыларҙы. Был ведомствола эшләүселәргә, икенсе яҡтан, барыбер ҙә туң йөрәктәр ғәмһеҙҙәр тигән рәнйеү һүҙҙәре, ҡарғыш алыуҙан һаҡ булырға, һәр мөрәжәғәт артында бер ғәйепһеҙ сабый күҙҙәренә баға белергә өйрәнеү ҙә яҙыҡ булмаҫ ине. 